 NA OSCAR KAKAI POLISI katika eneo la Kacheliba, Kaunti ya Pokot Magharibi wanamsaka mwanamke aliyeolewa hivi majuzi ambaye anadaiwa kuwateketeza watoto watatu wa wake wenza Jumapili usiku. Polisi sasa wanachunguza madai kwamba, mshukiwa huyo Esther Chemanda, mke mpya wa nne wa Pusiye Domochola, aliwafungia watoto hao watatu ndani ya nyumba kabla ya kuiteketeza. Watoto waliofariki ni; Kibet Pusiye 12, Krop Pusiye,9, na Enock Pusiye, 11, wanaodaiwa kufungiwa ndani ya nyumba yao ambamo walikumbana na mauti. Kati ya watoto hao watatu, mmoja ni wa mke wa kwanza, mwingine ni wa mke wa pili, naye mwingine ni wa mke wa tatu. Chifu wa kata ya Losam, Felix Lodite alisema mshukiwa amekuwa akizozana na mumewe. Mwanamke huyo mwenye umri wa makamo anahofiwa kukimbilia nchi jirani ya Uganda kufuatia tukio hilo.Habari za mkasa huo wa Jumapili usiku zimesalia kuwa gumzo katika eneo hilo. Wakazi wanadai mshukiwa ambaye aliolewa na mwanaume huyo mwaka jana hakufurahishwa jinsi mumewe alivyokuwa akimchukulia. Kulingana na majirani, Domochola alikuwa akilala katika nyumba za wake wengine wawili, akimuacha mshukiwa na mke wa kwanza wakiwa pweke, jambo lililokuwa likimkasirisha Chemanda. Mke wa kwanza anasemekana kuwa ni mjamzito naye Chemanda hana mtoto. Kulingana na Kamanda wa Polisi wa Kaunti Ndogo ya Pokot Kaskazini Victor Nzaka, wake wa kwanza na wa nne walikuwa wakiishi pamoja huku wake wenza wawili wakiishi kivyao. “Tumegundua kuwa mshukiwa huyo alichoma nguo za mume wake miezi michache iliyopita,” akasema Bw Lodite. Chepokugha Pusiye, mke wa kwanza anadai alienda na mke mwenza pamoja na watoto katika ibada ya usiku katika kanisa moja eneo la Kasei Jumapili. “Nilimwambia mke mwenzangu arudi nyumbani na watoto akawapikie. Nilimpa funguo za nyumba na hakuonyesha dalili zozote za kuwa na nia mbaya. Tulikuwa tukikaa kwa amani bila ugomvi wowote,” mke mwenza alisema. Baada ya ibada hiyo kuisha, mke wa kwanza alieleza kuwa alienda kulala kwa ndugu yake anayeishi katika eneo la Kasei kwani ilikuwa usiku sana. “Sikujua kilichotokea hadi tulipoitwa asubuhi,” akasema Bi Pusiye. Jirani wa familia hiyo Bi Julia Cheyech alisema alipoamka asubuhi mwendo wa saa kumi na mbili, alipata nyumba ya jirani inatekekea. Aliwaita majirani wengine na kukimbia katika eneo la tukio. “Sikuamini macho yangu kuona miili ikiwa sakafuni,” akasema Bi Cheyech. “Baada ya hapo, tulianza kuwasaka wenye boma ili kuwapa habari hiyo.” Bw Domochola, baba wa watoto hao alisema, alikuwa ameenda katika nyumba yake nyingine huko Orolwo ambako alipokea habari za mkasa huo. “Kupoteza watoto watatu wakati mmoja sio mzaha. Hata sielewi ni nini kilijiri,” Bw Domochola alisema. Wanawake hao wanne ni Chepokugha Pusiye, Chepchomu Pusiye, Chemurukei Pusiye na Chemandan Pusiye. Miili ya watoto walioaga dunia imehifadhiwa katika mochari Kaunti ya Kapenguria ikisubiri uchunguzi wa maiti. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  